b'\n_START_ARTICLE_\nPa\xc5\xa1teta\n_START_PARAGRAPH_\nPa\xc5\xa1teta je namaz, navadno narejen iz tunine, koko\xc5\xa1jega, puranjega ali govejega mesa. Sestavine pa\xc5\xa1tete so obi\xc4\x8dajno fino zmleta me\xc5\xa1anica mesa, mast, zelenjava, zeli\xc5\xa1\xc4\x8da, za\xc4\x8dimbe in vino, obstajajo pa tudi vegetarijanske razli\xc4\x8dice._NEWLINE_Navadno jo u\xc5\xbeivamo namazano na kruh, kot prigrizek ali predjed. Beseda pa\xc5\xa1teta izvira iz francoske besede\xc2\xa0\xc2\xbbp\xc3\xa2t\xc3\xa9\xc2\xab, ki ozna\xc4\x8duje me\xc5\xa1anico mesa in masti._NEWLINE_Najbolj znana vrsta pa\xc5\xa1tete je p\xc3\xa2t\xc3\xa9 de foie gras, ki je narejena iz zama\xc5\xa1\xc4\x8denih jeter pitanih gosi.\n_START_SECTION_\nProizvodni postopek\n_START_PARAGRAPH_\nPostopek izdelave pa\xc5\xa1tet iz tunine, koko\xc5\xa1jega, puranjega ali govejega mesa se za\xc4\x8dne s preverjanjem in izborom surovin in embala\xc5\xbee. Glavna mesna surovina v proizvodnem postopku je fino sesekljano meso._NEWLINE_Pri pripravi mase za pa\xc5\xa1teto, mesno surovino najprej skuhajo in na posebnem stroju lo\xc4\x8dijo kosti od mesa. Dodajo rastlinsko olje, razma\xc5\xa1\xc4\x8deno sojino moko, \xc5\xa1krob, izbrane naravne za\xc4\x8dimbe in sol. Pripravljeno pa\xc5\xa1tetno maso embalirajo in toplotno obdelajo. Vsebina v embala\xc5\xbei je hermeti\xc4\x8dno zaprta, da ne pride do rekontaminacije po toplotni obdelavi. S toplotno obdelavo zagotovijo tehnolo\xc5\xa1ko sterilnost in trajnost._NEWLINE_Po kon\xc4\x8dani toplotni obdelavi doze ozna\xc4\x8dijo in strojno zapakirajo v transportne enote. Preden izdelek odpotuje iz skladi\xc5\xa1\xc4\x8da mora prestati desetdnevno\xc2\xa0\xc2\xbbkaranteno\xc2\xab\xc2\xa0in veterinarsko kontrolo. Medtem se opravijo tudi vse potrebne mikrobiolo\xc5\xa1ke preiskave in fizikalno-kemijska preizku\xc5\xa1anja izdelka._NEWLINE_Embala\xc5\xbeo redno pregledujejo v laboratoriju in neposredno na proizvodni liniji s pomo\xc4\x8djo kamere, ki zazna \xc5\xbee najmanj\xc5\xa1e po\xc5\xa1kodbe. Pakiranje in toplotna obdelava omogo\xc4\x8data trajnost in obstojnost pa\xc5\xa1tet. Zaprte so uporabne dve leti. Hranimo jih lahko pri sobni temperaturi.'